Karlien, spanmaat seëvier in Seychelle-uitdagingRuan Scheepers en Karlien van Jaarsveld het die 10de seisoen van ‘Tropika Island of Treasure’ gewen. (Foto: Twitter/Karlien van Jaarsveld) Die sangeres Karlien van Jaarsveld sê sy wag nog op ŉ antwoord van die Here oor wat om met haar prysgeld te doen nadat sy die naweek saam met Ruan Scheepers as die wenners van SABC 3 se Tropika Island of Treasures All Stars-program geseëvier het. Ná talle uitmergelende fisieke uitdagings op die bergagtige Seychelle, het Karlien en Ruan as span Tropical elkeen R500 000 en pryse van Suzuki ter waarde van R250 000 losgeslaan. Karlien het in ŉ emosionele plasing op sosiale media geskryf dit was ŉ tawwe uitdaging om weer aan die kompetisie deel te neem en dat sy nie verwag het om te wen nie. “Ek vra nog vir God wat Hy wil hê ek met die prysgeld moet doen. Ek is nie seker of dit vir my is om te hou en of Hy ŉ ander plan in gedagte het nie.” Vir haar het die ervaring gegaan om te leer hoe die wiel van die lewe werk, skryf sy. “Jy kan kies om óf ŉ wiel van geluk te draai deur jou eie hande, vermoë en woorde te gebruik, óf jy kan die wiel in God se hande plaas deur die knie te buig na sy wil. “Positiewe spraak is een ding, maar om oor te gee aan God se agenda vir die oomblik bring jou werklik in ŉ nuwe ritme.” Karlien en Ruan het saam gewerk as span Tropical. (Foto: Twitter/Karlien van Jaarsveld) Die akteur en regisseur Jonathan Boynton-Lee en sy spanmaat, fiksheidsafrigter Lelani Loots, as span Piña Colada, asook die Afrikaanse sanger Brendan Peyper en sy spanmaat, die TV-aanbieder Boitumelo “Melo” Moloto, as span Mango Peach, het saam met Karlien en Ruan die topdrie gevorm. Dié spanne het ook elkeen ŉ kontantprys van R25 000 gewen. “Die program het grense verskuif deur jaar ná jaar vermaak aan aanhangers van oor die land heen te verskaf en die All Stars-seisoen het alle verwagtinge oortref en die beste seisoen nóg geword,” sê Miantha Roux, sake-eenheidshoof van Clover Beverages. Jonathan, Karlien en Brendan het albei voorheen aan die program deelgeneem. Die deelnemers se reis met die 10de seisoen het in St. Lucia in KwaZulu-Natal begin en in die Seychelle geëindig. “Die reis was ongelooflik – van die oudisies tot die kompetisie by St. Lucia en in die Seychelle. Die jongste seisoen het bewys dat die handelsmerk ŉ spesiale plek in Suid-Afrikaners se harte het,” sê Barbara George, bestuurder van die Clover Beverages Brand Group. A post shared by Karlien (@karlienvanjaarsveld)